Tre georgiske mænd blev i aftes anholdt i nærheden af Blokhus, og de viste sig at være ret tørstige.

SuperBrugsen i Pandrup blev klokken 18:40 i aftes udsat for butikstyveri. Og tyvene havde et bestemt mål i forretningen, spiritus. - En borger ser tre unge mænd sidst i tyverne, der er ved at fylde bilen med varer. Han undrer sig, og anmelder dem, siger vagtchef ved Nordjyllands Politi, Jan Stagsted og fortsætter: - Det viser sig at være tre georgiske mænd, der har stjålet 59 flasker whiskey og rom. De er nu anholdt og afhøres senere i dag, siger vagtchefen. Også Spar-købmanden i Hune blev udsat for tyveri af de tre unge mænd. Det er overvågningsbilleder fra de to forretninger, som viser spiritustyveriet.